Mette Thiesen (DF), 2023-05-10:
Tusind tak.
Vi har stået her nogle gange før, og første gang, jeg fremsatte det her beslutningsforslag, var i 2021 med opbakning fra hele blå blok og SF, og der så det ud til, at det kunne lykkes.
Desværre sprang SF i ellevte time i målet, efter at statsminister Mette Frederiksens regering havde overbevist dem om, at man ville forhandle sig frem til en løsning på problemet.
Det lovede man.
To møder og en skinproces senere lod regeringen ytringsfriheden i stikken.
Og det er jo sådan set derfor, vi står her i dag.
Nu står vi jo så desværre i den situation, at Venstre er blevet en del af regeringen og nu ikke længere mener, at ytringsfriheden er vigtig.
Lagerbeskatningen var åbenbart vigtigere end ytringsfriheden.
Han fik halsen skåret over, fordi han ville lære sine elever noget helt fundamentalt og meget, meget vigtigt, nemlig at ytringsfriheden er absolut.
Hvis man ikke kan tegne den såkaldte profet Muhammed, er der reelt ikke nogen ytringsfrihed.
I den danske folkeskole er forsvaret for ytringsfriheden alt, alt for svagt.
Der er desværre alt for meget berøringsangst, og formanden for Skolelederforeningen i Danmark, Claus Hjortdal, skrev i Jyllands-Posten, at danske skolelærere simpelt hen helt skulle undlade at bruge satiriske tegninger af profeten Muhammed i undervisningen.
Det foreslog han, ikke med henvisning til den reelle fare, som det er forbundet med – og den er jo ret reel –
nej, han frarådede det, fordi man måske kunne komme til at støde de muslimske elever.
Og jeg har simpelt hen ikke ord for, hvor enormt skvattet det er.
Vi har kunnet læse flere historier om modige undervisere, der afviser at underkaste sig islam.
De insisterer på, at ytringsfriheden i Danmark må trumfe muslimernes sårede følelser.
De modige lærere undergraver Hjortdal fuldstændig.
Med et helt absurd argument rablede det for ham i et interview i Berlingske, hvor han sagde, at man dermed skulle demonstrere frisind.
Han får hermed vist, at han hverken forstår sig på frisind eller på folkeskolen, for folkeskolen skal jo netop være stedet, hvor danske børn lærer at mødes i åben debat.
Det er jo sådan, vi afgør vores uenigheder her i Danmark.
Og det skal ikke mindst de muslimske elever lære, for hvor i alverden skulle de ellers lære om ytringsfriheden?
Derfor er det så vigtigt, at vi siger fra over for den berøringsangst, som eksempelvis Claus Hjortdal lægger for dagen.
Folkeskolen må aldrig nogen sinde blive tolerant over for det intolerante.
Frisind er præcis det modsatte af den ureflekterede tolerance.
Frisind handler netop om at lade meninger mødes i åben og kritisk debat, og det er jo netop skolens opgave at omdanne klasserummet til det rum, hvor en sådan samtale kan finde sted.
Men det er jo tydeligvis noget, som eksempelvis Hjortdal slet ikke forstår.
Derimod vil jeg tilkendegive min og Dansk Folkepartis fulde støtte til de modige undervisere, som bruger tegningerne, for de står i allerforreste geled i vor tids største kulturkamp.
Men de skal ikke stå alene.
Islam skal ingen indflydelse have, hverken i vores klasselokaler eller i vores samfund.
Derfor har jeg og Dansk Folkeparti sammen med Liberal Alliance, Danmarksdemokraterne, Det Konservative Folkeparti, Nye Borgerlige og Socialistisk Folkeparti fremsat det her beslutningsforslag – igen.
Det er – igen – en til en det samme som det forslag til vedtagelse, V 79, som vi næsten fik flertal for den 4. marts 2021.
Det blev ikke vedtaget, og lærerne har nu rigtig længe stået alene for at skulle sikre ytringsfriheden ude i klasselokalerne.